ئارۆ ٥ شەممە ۲٥/۱۰/۲۰۱۸ چوارەمین ئەرمانگاو هەناری و بەرهەمە کیاریەکا شارو هەڵەبجەینە لوا ڕاوە. چوار ساڵیٛن سەرو یوٙی ئی ئەرمانگا ڕێکۋزیۆنە. توٙڕەو ڕیٛکوزیا مەدەنیەکاو شارو هەڵەبجەی هورئیٛستەن بە ڕیٛکوستەی ئی نمایشیە، چی ئەرمانگانە هیتیارەکیٛ و باخەوانەکیٛ و ئاژەڵدارەکیٛ سنورو هەورامانی و هەڵەبجەی و شارەزووری بەشداری مکەرانە، بە نیشاندای بەرهەمەکاشا، و ئیستەیۆ بازاری پەیشاو ورەتەیشا، بەرهەمە نیشاندریاکیٛ جە هەناری، هەنگوریٛ، هەنگوین، کەشکی و سیراجی و ڕوەنی ویٛمانەو کەریٛ، وامی و هەنجیری وشکی و وەزی وێمانیٛ و تفی وشکیٛ هەورامانی و ڕوٙگنار و دوٙشاوو تفا. تاخایتیٛ واردەمەنی جوراو جۆر سازکریان پەی ڕایی کەردەی میٛمانەکا، هەرپاسە نمانای دەسکارو دەسینەی ڕەنگینی ژەنانە بە شیٛوەی جوراوجوٙر یاگیٛوە تایوەتەش گیٛرتیٛبیٛرە، هەرپاسە نمایشو چنڎەها بەرهەمی سەیرو سەمەرەی تازەی کە پەی یوەم جاری بیٛ نمایش کریابیٛ پیٛسەو پەلوەرو کوڵەفڕەی و هیٛڵیٛ ئی پەلەوەری و چەنیەتی وەی کەردەیش، چەنی نمایشو وشترمەلی و زەڕاتەی ڕەنگاوڕەنگە، شونەوئانەیچرە ئەرمانای پیٛوەنو جوٙرەچایێوە تایبەی پۆ بامیەوە(چای سوور) چەنی چنڎەها هەنگوریٛ ڕەنگامیٛ .
ئی نمایشە پەی ماوەو دوویٛ ڕوان پەنجشەمە و جومعە بەردەوامەن.
سەرچەمە: هەورامان نێت/دکتۆر ناجح گوڵپی
